CELEX: 32010D0009(01)
Language: et
Date: 2010-07-29 00:00:00
Title: 2010/451/EL: Euroopa Keskpanga otsus, 29. juuli 2010 , teatavatele TARGET2 andmetele juurdepääsu ja nende kasutamise kohta (EKP/2010/9)

12.8.2010   
            
            
               ET
            
            
               Euroopa Liidu Teataja
            
            
               L 211/45
            
         EUROOPA KESKPANGA OTSUS,
   29. juuli 2010,
   teatavatele TARGET2 andmetele juurdepääsu ja nende kasutamise kohta
   (EKP/2010/9)
   (2010/451/EL)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest ja neljandat taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest ja neljandat taanet ning artiklit 22,
   ning arvestades järgmist:
   
               (1)
            
            
               Euroopa Keskpanga (EKP) 26. aprilli 2007. aasta suunisega EKP/2007/2 üleeuroopalise automatiseeritud reaalajalise brutoarvelduste kiirülekandesüsteemi (TARGET2) kohta (1) asutati TARGET2.
            
         
               (2)
            
            
               TARGET2 toimimise aluseks on ühine tehniline platvorm, mida nimetatakse ühisplatvormiks (Single Shared Platform, SSP) ning mida käitavad Deutsche Bundesbank, Banque de France ja Banca d’Italia (edaspidi „ühisplatvormi käitavad keskpangad”). TARGET2 õigusliku struktuuri moodustavad mitmed reaalajalised brutoarvelduste süsteemid, millest igaüks on eurosüsteemi keskpanga (edaspidi „keskpank”) käitatav TARGET2 osasüsteem. Suunisega EKP/2007/2 on osasüsteemide reeglid harmoneeritud võimalikult suures ulatuses.
            
         
               (3)
            
            
               TARGET2 järelevaataja on eurosüsteem, kusjuures EKP-l on selles juhtroll.
            
         
               (4)
            
            
               Suunise EKB/2007/2 II lisa „TARGET2s osalemise ühtsed tingimused” (edaspidi „ühtsed tingimused”) artikli 38 lõige 1 kohustab iga keskpanka hoidma saladuses kogu makseid puudutava tundliku või salajase teabe, mis kuulub osalejale, kelle konto on asjaomases keskpangas, välja arvatud juhul, kui osaleja on andnud kirjaliku nõusoleku teabe avaldamiseks või teabe avaldamine on lubatud või nõutav riigi õiguse kohaselt.
            
         
               (5)
            
            
               Ühtsete tingimuste artikli 38 lõikes 2 on samas sätestatud osalejate nõusolek, et juhul, kui see ei ole vastuolus kohaldatava õigusega, võib keskpank avalikustada vastava TARGET2 osasüsteemi töö käigus saadud makseteavet: i) teistele keskpankadele või TARGET2 töös osalevatele kolmandatele isikutele ulatuses, mis on vajalik TARGET2 tõhusaks toimimiseks, või ii) liikmesriikide ja liidu järelevaatamisasutustele ulatuses, mis on vajalik nende avalike ülesannete täitmiseks.
            
         
               (6)
            
            
               Ainult siis, kui TARGET2 maksete koondandmete kasutamine ei ole keskpankadele piisav TARGET2 tõhusa toimimise tagamiseks, on kõikidele keskpankadele vajalik juurdepääs ühisplatvormist saadavatele tehingutasandi andmetele, mis puudutavad kõigi TARGET2 osasüsteemide kõiki osalejaid, sealhulgas kaudseid osalejaid ja adresseeritava panga tunnuskoodi omanikke. Kõikide keskpankade juurdepääs sellistele tehingutasandi andmetele on samuti vajalik selleks, et täita eurosüsteemi kui TARGET2 järelevaataja avalikke ülesandeid, kui TARGET2 maksete koondandmete kasutamine ei ole piisav.
            
         
               (7)
            
            
               Sellist keskpankade juurdepääsu kõikide TARGET2 osalejate tehingutasandi andmetele tuleb piirata sellele, mis on keskpankadele kui TARGET2 käitajatele ja järelevaatajatele vajalik TARGET2 osalejate vaheliste tehinguvoogude kvantitatiivanalüüside läbiviimiseks või TARGET2 arveldusprotsessi numbriliste simulatsioonide tegemiseks. Selline keskpankade juurdepääs ei või hõlmata teavet osalejate klientide kohta, v.a juhul, kui need kliendid on kaudsed osalejad või adresseeritava panga tunnuskoodi omanikud.
            
         
               (8)
            
            
               TARGET2 käitajate pädevuses toimivate keskpankade poolt läbiviiduna teenivad kõnealused kvantitatiivanalüüsid ja numbrilised simulatsioonid eelkõige eesmärki tagada TARGET2 ülesehituse tõhusus, jälgida selle hinnakujundusmehhanismide mõju ning teha lisavõimaluste ja -teenuste kulu-tulu analüüse. TARGET2 järelevaatajate pädevuses toimivate keskpankade poolt läbiviiduna teenivad need eelkõige eesmärki analüüsida TARGET2 talitlushäireid, analüüsida maksekäitumise ja maksete ajastuse muutusi, määrata kindlaks likviidsuse tasemed ja arvelduse tulemused vähenenud likviidsuse korral, viia läbi tehinguvoogude statistilisi ja struktuurseid analüüse ning toetada korralisi ja ühekordseid järelevaatamistoiminguid kohalduvatele standarditele vastavuse osas.
            
         
               (9)
            
            
               Äärmiselt tähtis on säilitada tehingutasandi andmete konfidentsiaalsus. Selleks peab juurdepääs tehingutasandi andmetele ning nende kasutamise õigus olema piiratud keskpankade määratud töötajate väikesele rühmale. Lisaks keskpankade töötajate suhtes kehtivatele ametialase tegevuse ja konfidentsiaalsuse eeskirjadele, peab Euroopa Keskpankade Süsteemi makse- ja arveldussüsteemide komitee (edaspidi „PSSC”) kehtestama erieeskirja tehingutasandi andmetele juurdepääsu ja nende kasutamise kohta. Keskpangad tagavad, et nende määratud töötajad järgivad seda eeskirja, ning PSSC kontrollib selle järgimist.
            
         
               (10)
            
            
               PSSC-l peab olema võimalus avaldada tehingutasandi andmete kasutamisel saadud teavet tingimusel, et see teave ei võimalda otseselt ega kaudselt tuvastada osalejaid ega osalejate kliente.
            
         
               (11)
            
            
               Tehingutasandi andmetega tehtavate kvantitatiivanalüüside ja numbriliste simulatsioonide võimaldamiseks loob eurosüsteem eriotstarbelise vahendi, TARGET2 simulaatori.
            
         
               (12)
            
            
               Lisaks tehingutasandi andmeid hõlmavale ühtsete tingimuste artikli 38 lõikele 2, on ühtsete tingimuste artikli 38 lõikes 3 üldisemalt sätestatud, et keskpangad võivad kasutada, avalikustada või avaldada teavet osalejate ja osalejate klientide maksete kohta statistilistel, ajaloolistel, teaduslikel või muudel eesmärkidel, kui see ei võimalda otseselt ega kaudselt tuvastada osalejat ega osaleja kliente ning kui see toimub keskpanga avalike ülesannete täitmise käigus või teiste avalike üksuste, kellele teave on üle antud, avalike ülesannete täitmise käigus. Piiramata keskpankade õigust sellist teavet nimetatud artikli alusel kasutada, avalikustada või avaldada, koordineerib PSSC keskpankade tegevust.
            
         
               (13)
            
            
               Suunise EKP/2007/2 artiklis 5 on määratletud TARGET2 juhtimistasandid ning sealhulgas sätestatud, et EKP nõukogu vastutab TARGET2 suunamise, juhtimise ja kontrollimise eest ning et PSSC abistab nõukogu TARGET2 küsimustes nõuandva organina. Lisaks on suunise EKP/2007/2 artiklis 5 sätestatud, et PSSC täidab suunises EKP/2007/2 keskpankadele pandud ülesandeid, võttes arvesse nõukogu poolt määratletud üldraamistikku. Selles teisena nimetatud pädevuses tuleb PSSC-l täita teatavaid käesolevast otsusest tulenevaid ülesandeid. Vajalik on PSSC hääletuskord ning võimalus PSSC otsused nõukogu poolt ümber vaadata.
            
         
               (14)
            
            
               Käesoleva otsuse sätted laiendatakse eurosüsteemi mittekuuluvatele TARGET2ga ühendatud keskpankadele nende keskpankade ja eurosüsteemi vahel sõlmitud lepingu alusel,
            
         ON VASTU VÕTNUD JÄRGMISE OTSUSE:
   Artikkel 1
   1.   Keskpankadel on juurdepääs kõikide TARGET2 osasüsteemide kõikide osaliste tehingutaseme andmetele, mis saadakse TARGET2-st, eesmärgiga tagada TARGET2 tõhus toimimine ja selle järelevaatamine.
   2.   Igas keskpangas piiratakse juurdepääs lõikes 1 nimetatud andmetele ning nende kasutamine kvantitatiivanalüüsideks ja numbrilisteks simulatsioonideks ühele töötajale ning kuni kolmele asendajale nii TARGET2 käitamise kui ka järelevaatamise osas. Kõnealused töötajad ja nende asendajad peavad olema töötajad, kes tegelevad TARGET2 käitamisega ning turuinfrastruktuuri järelevaatamisega.
   3.   Keskpangad määravad kõnealused töötajad ja nende asendajad. Nende määramise kinnitab PSSC. Sama menetlust kohaldatakse nende asendamisele.
   4.   PSSC kehtestab erieeskirja tehingutaseme andmete konfidentsiaalsuse tagamiseks. Keskpangad tagavad, et nende poolt lõigete 2 ja 3 alusel määratud töötajad järgivad kõnealust eeskirja. Ilma et see mõjutakse keskpankade muude ametialase tegevuse ja konfidentsiaalsuse eeskirjade kohaldamist, tõkestavad keskpangad juhul, kui PSSC kehtestatud erieeskirja ei ole järgitud, oma määratud töötajate juurdepääsu lõikes 1 nimetatud andmetele ja nende kasutamise. PSSC kontrollib käesoleva lõike täitmist.
   Artikkel 2
   1.   Artikli 1 lõikes 2 nimetatud kvantitatiivanalüüside ja numbriliste simulatsioonide läbiviimiseks luuakse TARGET2 simulaator.
   2.   TARGET2 simulaatori töötavad välja ja seda haldavad ühisplatvormi käitavad keskpangad ja Suomen Pankki. See koosneb vajalikust tehnilisest infrastruktuurist, andmete lugemise vahenditest, simulatsioonivahenditest ning analüütilisest tarkvarast, mis installeeritakse ühisplatvormis.
   3.   TARGET2 simulaatori teenused ja tehnilised spetsifikatsioonid määratakse täpsemalt kindlaks ühisplatvormi käitavate keskpankade ja Suomen Pankki ning keskpankade vahelise kokkuleppega, mille kiidab heaks nõukogu.
   Artikkel 3
   1.   PSSC koostab keskpika tähtajaga käitamise ja järelevaatamise töökavad, mida täidavad vastavalt artikli 1 lõigetele 2 ja 3 määratud töötajad, tehingutasandi andmeid kasutades.
   2.   PSSC võib avaldada tehingutasandi andmete kasutamisel saadut teavet tingimusel, et osalejaid ega osalejate kliente ei ole võimalik tuvastada.
   3.   PSSC teeb otsuseid lihthäälteenamusega. Otsuse võib ümber vaadata EKP nõukogu.
   4.   PSSC teavitab EKP nõukogu regulaarselt kõikidest käesoleva otsuse rakendamisega seotud küsimustest.
   Artikkel 4
   Ilma et see piiraks ühtsete tingimuste artikli 38 lõike 3 kohaldamist, koordineerib PSSC keskpankade poolt teabe avalikustamist ja avaldamist osalejate või nende klientide maksete kohta, mis on sätestatud viidatud artiklis.
   Artikkel 5
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Frankfurt Maini ääres, 29. juuli 2010
      
         
            EKP nõukogu nimel
         
         
            EKP president
         
         Jean-Claude TRICHET
      
   
   
      (1)  ELT L 237, 8.9.2007, lk 1.